กองทัพบก คุมเข้มชายแดนป้องโควิด-19 โดยได้สกัดจับต่างด้าวลักลอบเข้าไทยได้ต่อเนื่อง ล่าสุดจับได้ 73 คนใน 3 จังหวัดชายแดน
พันเอกหญิง ศิริจันทร์ งาทอง รองโฆษกกองทัพบก เปิดเผยว่า การเฝ้าระวังป้องกันไม่ให้มีการลักลอบเข้าไทยโดยไม่ผ่านการคัดกรองโรค ยังคงเป็นภารกิจสำคัญที่กองทัพบกมอบให้กองกำลังชายแดนกองทัพบกดำรงความเข้มงวด ด้วยมาตรการเฝ้าตรวจพื้นที่ตลอด 24 ชั่วโมง โดยบูรณาการการปฏิบัติกับหน่วยงานมั่นคงในพื้นที่ ทำให้สามารถจับกุมผู้ลักลอบเข้าเมืองโดยผิดกฎหมาย รวมถึงผู้นำพาทั้งชาวไทยและต่างด้าวได้อย่างต่อเนื่อง ในรอบสัปดาห์ที่ผ่านมา วันที่ 30 เมษายน - 6 พฤษภาคม 2564 กองกำลังป้องกันชายแดน ได้ตรวจพบและจับกุมผู้หลบหนีเข้าเมืองโดยผิดกฎหมาย 50 ครั้ง รวม 306 คนล่าสุด วันที่ 8-9 พฤษภาคม 2564 ในพื้นที่กองทัพภาคที่ 1 ยังสามารถจับกุมผู้ลักลอบเข้าเมืองได้ติดกันใน 3 จังหวัดภาคกลางที่ติดกับชายแดนไทย-เมียนมา คือ ประจวบ กาญจนบุรี สระแก้ว ได้ผู้หลบหนีเข้าเมืองถึง 73 คนช่วงสถานการณ์การแพร่ระบาดของเชื้อโควิด กองทัพบกยังคงปฎิบัติภารกิจเฝ้าตรวจชายแดนอย่างเข้มข้น ด้วยมาตรการที่รัดกุม ทั้งป้องปรามการกระทำผิดกฎหมาย และป้องกันการแพร่ระบาดของเชื้อเข้ามาในประเทศ กองกำลังชายแดนของกองทัพบกถือเป็นด่านหน้าในการเสี่ยงต่อการสัมผัสเชื้อ ที่อาจปะปนมากับผู้ที่ลักลอบเข้าเมืองโดยผิดกฎหมายและไม่ผ่านการคัดกรอง จะยังเฝ้าระวังช่องทางผ่านเข้าออกในพื้นที่ชายแดนอย่างเต็มกำลัง